Document ID: 32002R0933

Komisijas Regula (EK) Nr. 933/2002
(2002. gada 31. maijs),
ar ko atver Kopienas tarifa kvotas dažu veidu Šveices izcelsmes lauksaimniecības produktiem un paredz šo kvotu pārvaldību, kā arī atceļ Regulu (EK) Nr. 851/95
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes un Komisijas Lēmumu 2002/309/EK, Euratom par 2002. gada 4. aprīļa Zinātniskās un tehnoloģiskās sadarbības nolīgumu attiecībā uz septiņiem ar Šveices konfederāciju noslēgtajiem nolīgumiem[1], un jo īpaši Nolīgumu par lauksaimniecības produktiem[2], turpmāk tekstā - "Nolīgums", un jo īpaši tā 2. pantu,
tā kā:
(1) Ir jāatver tarifa kvotas, kas paredzētas Nolīguma 2. pielikumā, un jāparedz to pārvaldības noteikumi.
(2) Šīs tarifa kvotas ir jāpārvalda Kopienas iestādēm un dalībvalstīm saskaņā ar tarifu kvotu pārvaldības sistēmu, kas paredzēta 308.a, 308.b un 308.c pantā Komisijas 1993. gada 2. jūlija Regulā (EEK) Nr. 2454/93, kas nosaka īstenošanas noteikumus Padomes Regulai (EEK) Nr. 2913/92 par Kopienas muitas kodeksa izveidi[3], kurā jaunākie grozījumi izdarīti ar Komisijas Regulu (EK) Nr. 444/2002[4].
(3) Lai varētu izmantot šo tarifa kvotu priekšrocības, produktiem jābūt ar izcelsmi Šveicē saskaņā ar Nolīguma 4. panta noteikumiem.
(4) Tarifa kvota galda ķiršiem ar KN kodu 0809 20 95 aizstāj tarifa kvotu šim pašam produktam ar kārtas Nr. 09.0901, kas tika atvērta ar Padomes Regulu (EK) Nr. 851/95[5]. Tādējādi šī regula kļūst nevajadzīga, un tā no Nolīguma spēkā stāšanās dienas jāatceļ.
(5) Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
1. Ievērojot 2. punkta noteikumus, tarifa kvotas šīs regulas pielikumā uzskaitītajiem Šveices izcelsmes produktiem atver katru gadu no 1. janvāra līdz 31. decembrim, un to nodokļu likme ir norādīta minētajā pielikumā.
2. Tarifu kvotas 2002. gadā ir atvērtas no 1. jūnija līdz 31. decembrim. Ikgadējos daudzumus samazina proporcionāli mēnešu skaitam, kuros tarifu kvotas ir atvērtas. Šo aprēķinu rezultātā iegūtas tonnas daļas noapaļo līdz nākošajai veselai tonnai.
2. pants
Tarifu kvotas, kas minētas 1. pantā, Komisija pārvalda saskaņā ar Regulas (EEK) Nr. 2454/93 308.a, 308.b un 308.c pantu.
3. pants
Regula (EK) Nr. 851/95 tiek atcelta no 2002. gada 1. jūnija.
4. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 31. maijā

Labels: 3
18
6